Suspectul de omor are la activ o condamnare pentru agresarea a doi politiști

Vineri, 6 Martie 2020 (13:11:39)

Mai multe echipaje de poliție au fost angrenate din noaptea de joi spre vineri în operațiuni de căutare în zona satului Costișa, comuna Frătăuții Noi, unde a avut loc o crimă pasională. Un tânăr în vârstă de 28 de ani a intrat, joi noapte, într-o locuință din satul Costișa, unde se aflau soția sa, de 27 de ani, și un bărbat de 51 de ani. Tânărul orbit de furie s-ar fi năpustit asupra bărbatului mai în vârstă și l-a lovit cu un cuțit în zona gâtului. Atacul a fost foarte violent, victimei fiind practic tăiat gâtul.

Suspectul de omor, Dănuț Gheorghiță Sofronie, în vârstă de 28 de ani, a fost prins vineri, în jurul orei 10.00, de un echipaj de la Secția Rurală Gălănești.

Tânărul de 28 de ani și soția sa erau oficial căsătoriți, însă nu mai locuiau împreună.

Tânărul nu se obișnuise încă cu ideea că tânăra nu îl mai vrea. Joi seară, tânăra a mers se pare cu bărbatul de 51 de ani în satul Costișa, la o casă bătrânească, probabil a unei rude de-a ei. Au fost găsiți însă acolo de tânărul gelos, care a comis oribila faptă.

Dănuț Gheorghiță Sofronie a fost condamnat la 1 ani și 10 luni de închisoare într-un dosar de ultraj, fiind eliberat anul trecut.

În 2017, tânărul, beat, conducea un moped și a fugit de polițiști. Prins după o urmărire de echipajul de poliție, tânărul a fost foarte violent. El i-a amenințat cu moartea pe cei doi agenți, iar pe unul l-a lovit cu pumnul în faţă în zona maxilarului. El a fost condamnat pentru ultraj, dar și pentru conducere fără permis și sub influența alcoolului.

Acestea sunt primele date despre caz, ancheta fiind preluată, din noaptea de joi spre vineri, de judiciariști de la Serviciul de Investigații Criminale Suceava, sub coordonarea unui procuror criminalist.